Жыргалаң көмүр кени
Жыргалаң көмүр кени Ысык-Көл облусунун Ак-Суу районунда, Каркыра, Түп жана Жыргалаң сууларынын алаптарында. Кен 1914-жылдан белгилүү. 1930-жылдан жер астынан казылат. Акыркы геол. чалгындоо иши 1982–85-жылдары жүргүзүлгөн. Көмүр төмөнкү юранын жыргалаң, ортоңку юранын көкбел свиталары менен байланышкан. Бардыгы 10 кабатка, кабатчаларга, линзаларга бөлүнгөн. Алардын ичинен 2 кабат (I жана V) өнөр жайлык мааниге ээ, 2 кабат (III жана II) линза түрүндө болуп өнөр жайлык мааниси төмөн. Кендин негизгиси V кабат. Анын калындыгы 0,10 мден 16,80 мге чейин өзгөрөт. Сапаты боюнча Жыргалаңдын көмүрү Д маркасына таандык. Көмүрдүн орточо күлдүүлүгү 11,61–12,07%, орточо күйүү жылуулугу 31,6–31,7 МДж/кг (7549–7573 ккал/кг) түзөт. 1997-жылга карата баланстагы запасы (В+С1 категориясы боюнча ) – 13987 миң т.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары